Vauva-arjesta nauttiva Salkkarit-tähti Tiia Elg: "Kyllä tämä on paljon helpompaa kuin mitä ajattelin" - MTVuutiset.fi\nTiia Elg vieraili Viihderaadissa!\nJulkaistu 14.12.2019 19:14\nNäyttelijä Tiia Elg on opetellut äitinä olemisen saloihin.\nSalatut elämät -sarjasta tuttu Tiia Elg synnytti maaliskuussa Isabella-tyttärensä. Elg kertoi MTV Uutisten haastattelussa kahdeksan kuukautta menneen vaudilla esikoista hoitaessa.\n– Ajattelin, että sitten (vanhempainvapaalla) mulla on aikaa tehdä sellaista, mitä ei yleensä ehdi, mutta en ole tehnyt. Hoitanut toki vauvaa, mitä en ole aiemmin tehnytkään, Elg totesi.\nLUE MYÖS: Salkkarit-tähti Tiia Elg julkaisi supersöpön perhepotretin – fanit hullaantuivat: ”Söpöt liikenteessä”\nLapsien kanssa Elg on ollut aikaisemminkin tekemisissä, sillä hän on toiminut tanssinopettajana ja hänen veljellään on kaksi lasta. Näyttelijä kuitenkin myöntää varautuneensa siihen, että saattaisi väsyä vanhempainvapaalla. Arki on kuitenkin sujunut hienosti.\n– Kyllä tämä on paljon helpompaa kuin mitä ajattelin, Elg naurahtaa.\nNäyttelijän työn lisäksi Elg on ammattitanssija. Hänen puolisonsa Alexey Smolyaninov on samalla hänen tanssiparinsa, joten yhteistä aikaa pariskunnalla riittää. Isabella on päässyt myös mukaan tanssitreeneihin.\n– Jos on yhdessä onnistunut tanssimaan ja luomaan kisauraa, niin lapsen saaminen yhdessä on lasten leikkiä, näyttelijä kommentoi.\nTukkansa tummaksi värjännyt näyttelijä mainitsi haastattelussa, että palaisi mielellään takaisin suosittuun saippuasarjaan Pihlajakadulle. Elg esiintyi Eva Tammisena Salatut elämät -sarjassa ensimmäisen kerran vuonna 2014. Hahmo kuitenkin poistui sarjasta kesäkuussa 2019.\n– Eevan tarina jäi kesken isostikin, hänellä on pari kanaa kynittävänä, näyttelijä hymyilee salaperäisesti.\nSalatut elämät Tiia Elg TV-ohjelmat


Julkaistu 01.09.1999 22:59\nEU:n komission tuleva puheenjohtaja Romano Prodi joutui yllättäen tänään törmäyskurssille EU:n parlamentin kanssa uuden komission hyväksymisestä. Prodi vaati, että EU:n parlamentin on hyväksyttävä komissio koko viisivuotiskaudeksi eli vuoden 2004 loppuun saakka eikä vain eronneen Santerin komission loppukaudeksi. Prodi, RomanoProdi antoi lausuntonsa sen jälkeen, kun konservatiivien EPP-ryhmän Hans-Gert Pöttering oli ehdottanut uutta luottamuslauseäänestystä vuoden 1999 lopussa tai vuoden 2000 alussa. Prodi torjui ehdotuksen sillä perusteella, ettei hän voi saada vain ehdollista hyväksyntää parlamentilta. Prodi muistutti, että EU-maiden pääministerit ja valtionpäämiehet ovat nimittäneet hänet komission puheenjohtajaksi sekä meneillään olevan kauden loppuun että vuosiksi 2000-2004. Mainos (uutinen jatkuu alla)\nLiberaalien ELDR-ryhmän johtaja Pat Cox totesi, että EU:n perustamisasiakirjassa ei selvästi säädetä, tarvitaanko yksi vai kaksi nimittämisprosessia. Mikään EU:n aikaisemmista komissioista ei ole eronnut kesken kauden. Santerin komissio erosi maaliskuussa, kun sitä syytettiin vallan väärinkäytöksistä ja petoksista. Menettelytapakiista puhkesi samaan aikaan, kun puolet uuden komission komissaareista oli ollut parlamentin kuultavina. Kysymysten asiallisen sävyn perusteella voi arvioida, että komissio hyväksytään syyskuun puolenvälin äänestyksessä Strasbourgissa. Prodin vaatimuksen odotetaan silti kärjistävän komission ja parlamentin suhteita, sillä parlamentti on yleensä kieltäytynyt toimimasta komission sanelun mukaan. "Erouhkaus"Prodin ilmoitus otettiin vastaan hämmästyneinä konservatiivien EPP-ryhmässä, joka on nyt parlamentin suurin ryhmä 233 edustajineen. Pöttering tulkitsi lausunnon Prodin uhkaukseksi erota, ellei tämä saa tahtoaan läpi. -Tilanne on hyvin vakava. Vetoan Prodiin, jottei hän yrittäisi vaikuttaa parlamenttiin. Nyt toivon tilanteen rauhoittuvan, saksalainen EPP-johtaja sanoi. Kiistan taustalla on konservatiivien tyytymättömyys siihen, että sosiaalidemokraateilla on yliedustus uudessa komissiossa. Noin siitä huolimatta, että kristillisdemokraattiset ja konservatiiviset puolueet voittivat kesäkuisissa EU:n parlamenttivaaleissa. Sosiaalidemokraatit puolestaan ilmoittivat ymmärtävänsä Prodin näkökantoja. Itävaltalaisen sosiaalidemokraatin Hannes Swobodan mielestä yksi äänestys syyskuussa on sopiva, jos se käy myös juridisesti. Liberaalien ELDR-ryhmän johtaja Pat Cox totesi, että EU:n perustamisasiakirjassa ei selvästi säädetä, tarvitaanko yksi vai kaksi nimittämisprosessia. Mikään EU:n aikaisemmista komissioista ei ole eronnut kesken kauden. Santerin komissio erosi maaliskuussa, kun sitä syytettiin vallan väärinkäytöksistä ja petoksista. Menettelytapakiista puhkesi samaan aikaan, kun puolet uuden komission komissaareista oli ollut parlamentin kuultavina. Kysymysten asiallisen sävyn perusteella voi arvioida, että komissio hyväksytään syyskuun puolenvälin äänestyksessä Strasbourgissa. Prodin vaatimuksen odotetaan silti kärjistävän komission ja parlamentin suhteita, sillä parlamentti on yleensä kieltäytynyt toimimasta komission sanelun mukaan. Latvian jäsenyys myötätuulessaEU:n parlamentin valiokunta kuuli tänään neljää komissaaria. Heidän joukossaan oli Saksan Günter Verheugen, jonka tehtäviin kuuluu EU:n laajeneminen. Verheugen oli puhunut myönteiseen sävyyn erityisesti Latvian mahdollisuuksista päästä ensimmäiseen ryhmään neuvottelemaan EU-jäsenyydestä. Tuleva komissaari tähdensi myös, että on tärkeätä jatkaa poliittista vuoropuhelua EU:n ja Turkin kanssa. Italialainen komissaari Mario Monti tunsi hyvin tulevat tehtävänsä eli kilpailukysymykset. Britannian konservatiivit halusivat kuitenkin osoittaa hänet kelpaamattomaksi sanomalla, että kaikki vanhan EU:n komission jäsenet ovat epäpäteviä. Belgialaista komissaaria Philippe Busquinia grillattiin sekaantumisesta Belgian lahjusskandaaleihin sosialistipuoleen puheenjohtajakautenaan. Busquin sanoi, ettei häntä edes epäilty sekaantumisesta niin kutsuttuun Agusta ja Dassault -juttuun. Myöhään illalla kuultiin espanjalaista Pedro Solbesia, joka vastaa Emu-kysymyksistä. Lausunto Liikasesta viivästyiParlamentin valiokunnan puheenjohtajat arvioivat ehdokkaiden mahdollisuuksia myönteisin sanankääntein. Lausunnon antaminen Erkki Liikasesta kesti, sillä teollisuusvaliokunnan oli vaikea tehdä yhteenvetoa näkemyksistä suomalaisehdokkaan mahdollisuuksista jatkaa uudessa komissiossa. Britannian ja Saksan konservatiivijohtajat katsoivat, että Liikanen oli epäonnistunut tehtävässään budjetti- ja henkilöstökomissaarina. Sitä vastoin teollisuusvaliokunnassa vallitsi laaja yksimielisyys siitä, että Liikanen hallitsi hyvin uuden salkkunsa sisällön: yritystoiminnan ja tietoyhteiskunnan. EU:n parlamentti voi äänestyksessä 15. syyskuuta joko hyväksyä tai hylätä uuden komission kokonaisuudessaan. (STT)


Kuluttaja ongelmissa öljyviidakossa | Satakunnan Viikko\nKuluttaja ongelmissa öljyviidakossa\nKeskiviikko, syyskuu 27, 2017 - 00:37\nAutotekniikan koulutusvastaava Timo Korpi WinNovasta myöntää, että moottoriöljytarjonta on viime vuosina räjähtänyt käsiin. Jos oli takavuosikymmeninä vain Esso, Mobil, Shell ja Castrol muutamine laatuineen, tänään esimerkiksi nettisivustot tarjoavat pelkästään merkkejä ison nipun laatuluokista puhumattakaan.\nKoulutusvastaava Korpi sanoo, että öljyvalinnoissa täytyy luottaa autonvalmistajan suosituksiin, jos löytää sen tärkeän laatuvaatimusmerkinnän ohjekirjasta tai muista tiedostoista.\n– ACEA-luokituksen kautta valinta menee. Autonvalmistajilla on tähän omat tyyppimerkintänsä.\nJos auton tiedoissa mainitaan viskositeetti, se ei yksin enää riitä. Mutta kun purkissa lukee oikea ACEA-luokituksen koodi, merkillä ei pitäisi olla väliä.\nKorpi sanoo merkkikirjosta, että jos öljynvalmistaja tarjoaa autoon koodeiltaan sopivaa öljyä, täytyyhän sen sopia hintaa katsomatta. Öljynvalmistajalla on vastuunsa.\n– Öljyn täytyy vastata vaatimuksia. On öljyillä varmaan laatuerojakin, hän sanoo.\nKorpi mainitsee, että hiukkassuodattimella varustetut diesel-autot ovat erityisen tarkkoja öljyistään.\nNettikaupassa esimerkiksi voiteluaineiden hintahaitari tietyn tyypin moottoriin vaihtelee isosti ja tarjonta on runsasta. Voisi kuvitella, että tarjonta puskee tavaraa etenkin yksittäisille kuluttajille, kotiverstaisiin harrastajille ja puoliammattilaisille. Korjaamoissa voi olettaa öljymaailman olevan tekijöiden hallussa.\nTimo Korpea askarruttavat tämän päivän huoltosuositukset, jotka nostavat öljynvaihtovälit vaikkapa 30 000 kilometriin.\nVuosihuolloissa usein kilometrirajoja pilkotaan, mutta hänen korvaansa esimerkiksi edellä mainittu vaihtoväli tuntuu pitkälle.\n– Autoistaan välittävät usein tekevät välihuollon, hän sanoo.\nJohtaja Kristian Kiilasmaa Liinaharjan AD-Autopiste Oy:stä sanoo hänkin, että nykyajan öljymaailma on mennyt paljon aiempaa monimutkaisemmaksi. Joidenkin automerkkien uusiin malleihin vaaditaan muista poikkeavia laatuja.\nEri viskositeetti-arvoja sisältävien öljyjen sotkemista hänen mielestään ei pitäisi sitäkään tehdä, mutta parempi sekin kuin öljyttä ajaminen.\n– Edes toisen merkkistä öljyä ei pitäisi sekoittaa toiseen lisäystilanteessa. Aina vanha öljy ensin kokonaan pois, porilainen yrittäjä sanoo.\nKiilasmaa myöntää, että omassakin varastossa pidettävien öljylaatujen kirjo alkaa olla turhan laaja.\n– Mutta jos asiakas vielä toivoo öljyä, joka autossa on ollut ennen ja se on toiminut eikä meillä ole, noudamme ja vaihdamme sellaisetkin asiakkaan autoon. Saamme erikoisemmatkin laadut huoltamollemme tunnissa.


Omakuntoutuksesta yksilön hyvinvoinnin hallintaan \nSalminen, Anna-Liisa (Kela, 2022)\nSosiaali- ja terveyspalvelujen uudistuksen yhteydessä pyritään tukemaan kansalaisten aktiivisuutta ja vastuunottoa oman hyvinvointinsa ja terveytensä ylläpidossa. Työpaperin ensimmäisessä osassa tarkastellaan kuntoutujan aktiivisuuteen ja vastuunottoon liittyviä käsitteitä, joita käytetään ja myös käännetään englanninkieleltä suomen kielelle vaihtelevasti ja epätäsmällisesti. Oman hyvinvoinnin hallinnalla (self-management) tarkoitetaan tässä työpaperissa ongelmakeskeistä ja yksilöllistä toimintaa, joka sisältää kolmenlaisia tehtäviä: hoidon/kuntouksen yms. palvelujen hallinta, roolien hallinta ja tunteiden hallinta. Oman hyvinvoinnin hallinta edellyttää hallinnointitaitoja, joita ovat ongelmanratkaisu, päätöksenteko, resurssien hyödyntäminen, potilas-palveluntuottaja-kumppanuuden muodostaminen, toiminnan suunnittelu ja räätälöinti. Oman hyvinvoinnin hallinta on kattokäsite hoidolle ja kuntoutukselle, mukaan lukien itsehoito, omahoito ja omakuntoutus sekä terveyden edistäminen. Omakuntoutuksella tarkoitetaan kuntoutujan itsensä toteuttamaa, mutta sosiaali- ja/tai terveydenhuollon ammattihenkilön kanssa yhdessä suunnittelemaa kuntoutumistarpeeseen parhaiten sopivaa näyttöön perustuvaa kuntoutusta. Käsitteenä omakuntoutus ei vielä ole vakiintuneesti käytössä, mutta työpaperissa ehdotetaan käsitettä kuvaamaan omatoimisesti toteutettavaa ammattilaisen ohjaamaa kuntoutusta. Työpaperin toisessa osassa luodaan katsaus taksonomioihin ja interventioihin, joita voidaan hyödyntää pitkäaikaissairaan kuntoutujan oman hyvinvoinnin hallinnan valmennuksessa. Kirjallisuushaun perusteella lopulliseksi aineistoksi valikoitiin 32 artikkelia, joista suurin osa liittyi aivoverenkiertohäiriöihin, muutamia artikkeleita löytyi selkäydinvamma ja aivovamman saaneiden henkilöiden, sekä Parkinsonin ja MS-tautiin sairastuneiden oman hyvinvoinnin hallinnan valmennuksesta. Mukaan ei otettu tutkimuksia, joissa keskityttiin yksittäisten oireiden tai taitojen hallintaan. Katsaukseen mukaan otettujen tutkimusten perusteella pitkäaikaissairaiden oman hyvinvoinnin hallintaan liittyvä tutkimus on keskittynyt erilaisiin diagnoosiryhmäkohtaisiin läsnä tai etänä toteutettaviin ohjelmiin, niiden toteutukseen ja vaikutuksiin. Oman hyvinvoinnin hallinnan strategioista, eli taidoista tai keinoista, joita henkilö tarvitsee toimiakseen aktiivisesti oman hoitonsa ja kuntoutumisensa edistämiseksi, vaikuttaa olevan toistaiseksi melko vähän tutkimusta, mutta sen tarpeeseen on kiinnitetty huomiota. Työpaperissa esitetään, että kuntoutuksessa tulisi hyödyntää omakuntoutusta ja tukea kuntoutujan oman hyvinvoinnin hallintaa, sekä kiinnittää erityisesti huomiota taitoihin ja strategioihin, joita nämä kuntoutujalta edellyttävät. Oman hyvinvoinnin hallinnan valmennus voisi toimia hoitoa ja kuntoutusta yhdistävänä monialaisena ja moniammatillisena toimintamallina.\nKelan järjestämän kuntoutuksen hylkäykset 2005–2017 \nRättö, Hanna; Blomgren, Jenni; Salminen, Anna-Liisa (Kela, 2020)\nTässä selvityksessä tarkastellaan Kelan kuntoutuksen ratkaisuja sekä niiden hylkäysosuutta vuodet 2005–2017 kattavaan rekisteriaineistoon perustuen. Kuntoutusta tarkastellaan kuntoutusmuodon lakiperusteen mukaan jaoteltuna ammatilliseen, lääkinnälliseen ja harkinnanvaraiseen kuntoutukseen sekä vuodesta 2011 alkaen kuntoutuspsykoterapiaan. Tulkinnoissa otetaan huomioon muun muassa lakimuutokset, jotka ovat vaikuttaneet Kelan järjestämisvastuulla olevaan kuntoutukseen. Selvityksen tarkoituksena on kuvailla Kelan järjestämän kuntoutuksen ratkaisujen hylkäysosuuksien pidemmän aikavälin kehitystä, sillä Kelan järjestämisvastuulla olevan kuntoutuksen muutosten takia hylkäysosuuksia on hankalaa suoraan verrata eri vuosien välillä. Eri kuntoutusmuotoihin liittyvien ratkaisujen hylkäysosuudet ovat vuosina 2002–2017 vaihdelleet melko paljon. Kuntoutusmuotojen välillä hylkäysosuuksien keskinäinen suuruusjärjestys on kuitenkin pysynyt samana koko tarkastelujakson ajan. Kun osuuksia tarkastellaan eri lakiperusteisissa kuntoutusmuodoissa sukupuolen, iän tai kuntoutuspalvelun hakijan asuinpaikan mukaan nähdään, että hylkäysosuuksissa on ollut tarkasteltujen tekijöiden suhteen vuosittain vaihtelua myös kuntoutusmuotojen sisällä. Kuntouksen järjestämiseen vaikuttavilla lakimuutoksilla on myös ollut vaikutusta hylkäysosuuksiin. Nämä vaikutukset ovat kuitenkin usein olleet väliaikaisia. Selvityksen perusteella Kelan järjestämän kuntoutuksen hylkäysosuuksissa on vaihtelua toisaalta lakiperusteiden välillä ja toisaalta lakiperusteiden sisällä, kun hylkäysosuuksia tarkastellaan eri tekijöiden suhteen jaoteltuna. Erojen taustalla oleviin syihin tarkemmin perehtyminen olisi jatkossa tarpeen, jotta kuntoutusjärjestelmää voitaisiin kehittää vastaamaan tulevaisuuden haasteisiin.


Piipun pellitys Hyvinkää - Kilpailuta paras | Kodinplaza.fi\nPiipun pellitys Hyvinkää\nEtsitkö palvelua piipun pellitys alueella Hyvinkää?\nAlla olevassa taulukossa on paikkakunnalta Hyvinkää jätettyjä tarjouspyyntöjä. Liity mukaan yli 100 000 suomalaisen joukkoon ja löydä luotettava ja taustatarkistettu yritys Kodinplazan avulla.\nÖljypolttimen piipun puuttuva pellitys. (+ piipunhattu?)\nPiipun asennusvuosi 1990-luvulla\nPellitettävän osuuden pituus noin 5m. Alaosa neliskanttinen noin 3m korkea ja leveys noin 90cm ja pellitys 3 sivulle. Yläosassa neliskanttista ja kapenevaa osuutta. Yläosan muotoa saa muuttaa tarvittaessa työn helpottamiseksi. Piipunhattu tarvitaan jos se on tarpeellinen. Piipun sisällä varsinainen "sisäpiippu", joka asennettu jälkeenpäin noin 7 vuotta sitten.\nPiipun juuren uudelleen pellitys\nPiipun asennusvuosi 2010-luvulla tai myöhemmin\nTalomme on yksikerroksinen vuonna 2013 rakennettu omakotitalo. Piippu on neliön muotoinen On-piippu elementtihormi. Piipun juuresta on alkanut falskaamaan vettä kun kittaukset ovat pettäneet. Asiaa tarkastellessa selvisi, että piipun juuri on pellitetty useasta palasta. Piippu pitäisi pellittää uudestaan kestävämmäksi, ainakin se juuren kohta ellei laajemmaltakin.\nPiipun asennusvuosi En osaa sanoa\nPyytäisin tarjousta piipunhatun asennuksesta.\nPiipun "kakun" koko 60cm x 100cm paksuus 7cm\nTarjouksesta pitäisi ilmetä, miten hattu kiinnitetään piippuun\nPiipun asennusvuosi 2000-luvulla\nHevostallin ilmanvaihtohormin pellitys. Hormi keskellä harjaa. Katon kaltevuus 26 astetta. Ulkomitat 85 cm. Hormi on neliön muotoinen. Korkeus harjasta yläpintaan 67 cm.\nPiipun sivut 138*83cm, mutta pihan puolella pidempi sivu. Katso kuvat.\nUudet pellit asennetaan.\nVanhan piipun pellitys uudelleen.\nLiitteen kuvassa hieman näkyy kyseinen piippu. Olisikohan 1.5metrin pitkä ja toisinpäin puolimetria??Lisäksi ilmastointi putki pitäisi saada myös.\nTutustu palvelua piipun pellitys alueella Hyvinkää tarjoaviin yrityksiin\nEtsitkö palveluntarjoajaa alueelta Hyvinkää? Kilpailuta piipun pellitys ja löydä sopiva yritys Kodinplazan avulla. Kilpailuta piipun pellitys vaivatta Kodinplazan avulla ja samalla teet myös palveluksen kukkarollesi. Alueella Hyvinkää toimivia yrityksiä löytyy Kodinplazasta 4908kpl.\nLuhtatie 4 G 34, 05810 Hyvinkää\nPappilankatu 1 A 4, 05800 Hyvinkää\npiipun pellitys alueella Hyvinkää


Salamatkustaja: Hyvät ystävät, erinomaiset illalliset\nHyvät ystävät, erinomaiset illalliset\nPidin eilen perjantaina vapaapäivän. Koska ei ollut tulenpalava kiire minkään asian kanssa, jätin aamulla työkoneen avaamatta, söin hyvin, lähdin treeneihin ja suuntasin treeneistä suoraan ruokakauppaan.\nOlimme sopineet anopin kanssa, että lapset menisivät yökylään heti iltapäivällä, kun kuopuksen päiväkotipäivä olisi ohi ja esikoisen kesäkiipeilykurssi päättynyt.\nMinä laitoin kolmen aikaan iltapäivällä kuulokkeet korville, Jarkko Sipilän dekkarin Storytelistä päälle ja aloin kokata. Cavat jäähtyivät jääkaapissa, minä korkkasin itselleni treenien jälkeisen palauttavan kesäbissen ja aloin kaivella veitsiä laatikosta. Neljä tuntia aikaa vieraiden tuloon, eikä mikään kiire minnnekään. Puoliso siivosi mopin ja imurin kanssa kotiamme ja kuunteli omaa lempimusiikkiaan. Molemmista tuntui kivalta syventyä omiin juttuihin ja olla muutama tunti puhumatta.\nHaen uusia resepti-ideoita useimmiten ruokablogeista. Keittiössämme on vaatimattomat alle viisi keittokirjaa. Niistä yhtä olen jo monen monta kertaa selaillut läpi, katsellut kuvia ja luvannut itselleni, että kyllä minä vielä joku päivä ehdin näitä törkeän herkullisen näköisiä reseptejä kokeilla.\nHannele Hyvärisen (Kokit ja potit -blogi) kirjoittama ja Johanna Myllymäen kuvaama Suupaloja! kokoaa yhteen noin sata reseptiä ”pikkusyötävistä”. Ja juuri sitä halusin vieraillemme tarjota. Monia pieniä annoksia, erilaisia makuja, erinäköisiä ruokalajeja. Ei tehnyt mieli grillata tai pistää mitään isoa paistia uuniin. Oli hauskempaa vähän leikkiä ja kokeilla. Ja koska tarjottavana olisi monenlaista annosta, ei haittaisi jos joku niistä ei onnistuisikaan ihan nappiin.\nSuupaloja on kirja maailmanympärimatka kiehtovimpien ruokakulttuureiden sormin syötäviin pikkuruokiin ja naposteltaviin. Maailmanympäriteema näköjään ujuttautui nyt myös lautaselle. Maailmankaikkeus yrittää ihan selvästi kertoa jotain!\nValitsin kirjasta yhdeksän reseptiä. Salaatiksi kirsikkatomaatteja avokadovalkosipulisitruunatäytteellä. Kätevät suupalat pysyivät kivasti kasassa cocktailtikkujen avulla.\nPääruoaksi valikoitui neljä reseptiä, jotka arvioin vaikeusasteeltaan sellaisiksi, että pystyisin ne tekemään yksin ja sellaisista raaka-aineista, joita saisi ihan tavallisesta ruokakaupasta.\nPeruna-pekonikääre oli tosi helppo tehdä - ja ruokalajeista ainoa missä oli lihaa. Sen kanssa valmistin ohjeenmukaista cheddarhapankermakastiketta ja sekin syntyi ihan hetkessä. Juusto ja hapankerma kattilaan ja valmista tuli alle viidessä minuutissa.\nSeuraavaksi sushikupit! Reseptin tarkat ohjeet riisin keittämiseen olivat superhyvät. Lisukkeiksi pilkoin juureksia ja avokadoa. Ne sushien ”kupit” oli nopea valmistaa. Kastelin merileväliuskat vedellä, asettelin kahvikuppeihin ja kuivasin sata-asteisessa uunissa kymmenisen minuuttia kupin muotoon.\nKoska rakastan paahdettuja ruusukaaleja, oli ruusukaalikimichi kirjan resepteistä itsestäänselvyys. Paahdetut ruusukaalit tulisella kastikkeella oli täydellinen mätsi, ne tarjoiltiin salaatilehdellä yhdessä nyhtöpossun kanssa. Korvasin nyhtöpossun vegenyhdöllä ja erinomaista tuli.\nSitten se eilisillan kiitellyin juttu: thaimaalaiset salaattinyytit. Voi luoja, miten tajuttoman hyvää. Kookos toi makeutta, kalakastike suolaa, lime happamuutta ja mitä kaikkea ihanaa siellä vielä olikaan. Kun täytetyn salaattinyytin laittoi suuhun, tapahtui ihmeellisiä asioita. Mielettömän erikoinen, herkullinen ja piristävä yhdistelmä erilaisia makuja. Tätä ruokalajia ei voi tarpeeksi ylistää. Varmuudella paras ruoka, jonka olen itse ikinä valmistanut. Ja ohje oli käsittämättömän helppo!\nJälkkäripuolella herkuteltiin juustokakkutäytteisillä mansikoilla. Kuulostaa monimutkaiselta, mutta sitä se ei ollut. 14 mansikkajuustokakkua valmistui vartissa. Ei vatkausta, ei vaahdottamista ei jäähdyttämistä. Täydellisen yksinkertaista ja ihanaa.\nPyöräytin vielä yhden tiukan dekkarijuonenkäänteen pyörteissä karamellikastikkeen, jonka tarjoilin jääkaapista löytyneiden hedelmien kera.\nKoska aikaa vieraiden saapumiseen oli vielä puolituntinen eikä äänikirjakaan ollut vielä kuin puolivälissä, valmistin bonuksena vielä pari alkupalaa: paahdettuja valkosipulilla maustettuja pinaattisipsejä ja wasabinmakuisia merileväsipsejä.\nRuokailijoita oli neljä. Tähän kaikkeen puljaamiseen meni aikaa neljä leppoisaa tuntia. Jokainen ruoka oli helppo tehdä, ohjeet hyvät ja raaka-aineet melko yksinkertaisia. Plussaa myös vegeilystä! Ainoa liharuoka oli pekoni ja senkin olisi voinut jättää pois ilman sen suurempia tappioita, sillä perunoiden kanssa tarjoiltu juustokastike oli sen verran tymäkän makuinen. Nyhtöpossun korvaaminen nyhtövegellä oli hyvä idea. Raaka-aineisiin meni kaupassa 80€. Se ei Islannin hintatasolla neljän hengen illallistarjoiluista ole paljon.\nLämmin suositus tälle kirjalle! Tämän turvin kuka tahansa pystyy loihtimaan hienon maistelumenuun isommallekin pöytäseurueelle, kunhan vain varaa tarpeeksi kuppeja, veitsiä ja riittävästi aikaa pilkkomiseen ja tiskaamiseen. Hannelen ohjeista olen muuten kokannut onnistuneesti aikaisemminkin. Viime jouluna onnistuin valmistamaan tämän käsittämättömän hienon satumetsäkakun.


Ranska uusii terrorismilakejaan - Ulkomaat - Uutiset - MTV.fi\nRanska uusii terrorismilakejaan\nUlkomaat Julkaistu 27.09.2005 06:11 (Päivitetty 28.09.2005 12:02)\nLakiesitys antaisi Ranskan poliisille aiempaa laajemmat oikeudet muun muassa videovalvontaan. Myös terroritekojen maksimituomio kovenisi.\nRanska on valmistelemassa uutta terrorisminvastaista lakia, jonka tarkoituksena on lisätä entisestään viranomaisten valtuuksia mahdollisten pommi-iskujen ehkäisemiseksi.\nUusi lakiesitys on määrä tuoda hallituksen käsittelyyn jo lokakuussa, minkä jälkeen se etenee parlamentin hyväksyttäväksi. Asiasta kertoi maan sisäministeri Nicolas Sarkozy Ranskan televisio 3:n haastattelussa.\nSarkozyn mukaan lakiesitys mahdollistaisi poliisille aiempaa laajemmat oikeudet videovalvontaan sekä teletunnistetietojen hankintaan. Myös muun muassa terroritekojen maksimituomio kovenisi nykyisestä 20:stä 30 vuoteen.\nSarkozyn mukaan terrorismin uhka on suuri, luokkaa neljä 5-portaisella asteikolla tarkasteltuna. Hänen mukaansa viranomaisten tiedossa on, että tälläkin hetkellä Irakissa on tusinan verran ranskalaisia nuoria, jotka ovat valmiit ryhtymään itsemurhapommittajiksi.\nSarkozyn haastattelu televisioitiin vain tunteja sen jälkeen Ranskan poliisi pidätti yhdeksän ihmistä terrorismiepäilyjen takia. Pidätykset tehtiin Pariisin alueella ja Normandiassa.\nPerun maanjäristyksen uhreja oletettua enemmän Israel jatkaa iskuja Gazaan


Kotiliesi\t- 23.04.2018 21:00\nVessassa käydessä ei voi erehtyä. Epämiellyttävä rikkipitoinen haju leijailee ilmoille ja tiedät syöneesi parsaa, vaikket olisi edes vilkaissut annostasi. Mutta miksi parsa muuttaa virtsan hajua? Parsan aiheuttama muutos pissan hajuun on ihmetyttänyt kauan – siis todella kauan. Ensimmäinen merkintä parsan syönnin jälkeisestä virtsasta erottuvasta hajusta juontaa juurensa 1000-luvun alkuun. Silloin parsalla ajateltiin olevan lääketieteellisiä ominaisuuksia […] The post...


Ohikulkija löysi ruumiin rannasta Porissa – Kahdelle miehelle vaaditaan elinkautista murhasta - Keskisuomalainen\nKotimaa 04.06.2018 12:36\nOhikulkija löysi ruumiin rannasta Porissa – Kahdelle miehelle vaaditaan elinkautista murhasta\nPorissa alkuvuodesta paljastuneesta henkirikoksesta on luettu murhasyytteet kahdelle miehelle.\nOhikulkija löysi kolmikymppisen miehen ruumiin merenrannan tuntumasta Porin Pihlavassa tammikuun puolivälissä. Uhria oli isketty teräaseella lukuisia kertoja.\nSyyttäjän mukaan uhri oli viettänyt iltaa syytettyjen miesten kanssa asunnossa, jossa uhrille ja toiselle miehistä oli tullut riitaa. Sen jälkeen syytetyt taluttivat voimakkaasti päihtyneen uhrin autoon, jota ajoi seurueeseen kuulunut nainen.\nSyyttäjän mukaan miehet käskivät naista ajamaan Pihlavan Halssinrantaan, missä he kiskoivat uhrin ulos autosta ja iskivät tätä teräaseilla ainakin 25 kertaa. Uhria oli isketty muun muassa kaulaan, rintakehään ja selkään.\nSyyttäjän mukaan miehet on tuomittava murhasta, koska he tappoivat uhrin erityisen raa'alla ja julmalla tavalla. Uhri oli voimakkaan humalatilan takia puolustuskyvytön. Syyttäjän mukaan teosta tekee törkeän myös se, että tekijöitä oli kaksi ja uhriin kohdistettiin määrätietoista väkivaltaa.\nSyyttäjä vaatii miehille elinkautisia vankeusrangaistuksia. Lisäksi naiselle vaaditaan ehdollista vankeusrangaistusta avunannosta törkeään pahoinpitelyyn. Syyttäjän mukaan nainen auttoi uhrin kuljettamisessa Halssinrantaan tietäen, että miehet aikoivat siellä kohdistaa uhriin vakavaa väkivaltaa.


Mrs Eriksson's Room: Välikautta ja talvivaatetusta\nTuli kylmä. Tuli kylmä hieman aikaisemmin kuin oletin. Pari päivää takaperin ratsasin hätäpäissäni vaatekaappeja ja kenkähyllyjä löytääkseni lapsille aamuksi tarpeeksi lämmintä päällepantavaa. Tiesin, että kaikkea pitäisi kyllä löytyä, mutta en ollut ottanut mitään esille. Samaan syssyyn pakkasin kesävaatteet pois. Se on syksy nyt.\nKauden vaihtuminen tietää hommaa. Syksy- ja talvivaatteet on otettava esille, mietittävä mahtuuko vai onko kenties ostettu liian isoa kokoa ja miten on hanskojen ja lapasten laita. Entäpä pipot, talvihatut, kaulaliinat ja kaulurit? Vaatteet nimikoidaan ja takkeihin napsautetaan nimikyltit vetoketjuihin kiinni.\nRakastuin tähän Mini Rodinin viimetalviseen punaiseen takkiin ensinäkemältä. Tämän talven malliston mustansävyinen ruututakki ei iskenyt lainkaan samalla tavalla. En kuitenkaan ole niin päätön, että maksaisin lapsen takista 150 euroa, joten jäin kyttäilemään alennusmyyntejä. Taktiikka onnistui ja ostin takin odottamaan nyt tulevaa talvea selvästi normaalihintaa edullisemmin. Tuo on aivan ihana, paksu ja lämmin, ja tällä mennään koko talvi. Mitään muuta takkia en esikoiselle ole hankkinut, että tätä tulee varmasti käytettyä. Punainen on esikoisen lempiväri.\nTakin kanssa voi pukea joko PO.Pin tummansinisen karvareuhkan tai Reiman vaihtotupsullisen pipon. Tiukan mallailun jälkeen esikoinen valitsi valkoiseen pipoonsa punaisen tupsun ja kaulassa roikkuu myös Reimalta tilaamani tummansininen kaulaliina. Päiväkotiin olen jo vienyt silkkivillaisen kaulurin, mutta kaulaliinaa voidaan käyttää sitten kotimenoissa.\nPäiväkotiin löytyy toppavaatetta tällä hetkellä kaksin verroin, tosin oikeanpuoleinen Racoonin sinimusta takki mustine housuineen taitaa joutaa myyntiin. Esikoisen viimetalviset Ticket Outdoorin sininen toppatakki sekä mustat henkselimalliset toppahousut ovat sopivat ja Racoon liian samankokoinen säästettäväksi. Me olemme siitä kenties erikoinen perhe, että lapsemme pärjäävät yksillä toppavarusteilla mainiosti. Pienempänä esikoisella oli aina yksi talvihaalari, nyt kaksiosaisiin siirryttyämme yksi takki ja yhdet housut.\nEnnen kuin talvi kuitenkaan alkaa, on kevyempien ulkoiluvaatteiden aika. Viimekeväinen Ticket Outdoorin pilkullinen takki on yhä oikein sopiva ja sen kaveriksi löytyy sormikkaita ja yhdet Reimatecin välikausihanskatkin. Ulkoiluhousut ovat myös Ticketin ja ne ostin mustina.\nMyös kuopus ehti käyttää välikausihaalariaan päiväkodissa jo yhden päivän ajan ennen kuin sairastui kuumeeseen. Ticket Outdoorin Outletista ostettu tähtihaalari on 92-senttinen ja kuopukselle juuri sopiva. Ajatukseni siitä kuinka voin aina kierrättää esikoisen vanhat ulkovarusteet kuopukselle ei ihan ole ottanut tuulta alleen. Esikoinen oli sen verran pienempikokoinen kuin kuopus, että hän on käyttänyt samassa iässä pääsääntöisesti kokoa pienempiä vaatteita. Tosiaan, meidän pygmit. Näin 2,5-vuotiaan esikoisella oli käytössä 86-senttinen välikausihaalari, josta hypättiin suoraan kokoon 98 cm. Kuopus puolestaan tarvitsisi juuri sen väliin jääneen koon ja ei auttanut kuin ostaa sellainen. Myös viime talvena kävi samoin, kun jouduin hankkimaan kuopukselle uuden talvihaalarin esikoisen vanhojen ollessa liian isoja tai pieniä. Se on tosin sanottava meidän käyttämistämme Ticketin ulkovaatteista, että ne kestävät todella hyvin ja kuopus saa esikoisen vanhoja käyttöönsä ihan priimakuntoisina. Vielä kun sopisivat oikeaan aikaan!\nJos esikoisella on talven tuiskuihin punainen Mini Rodininsa, on kuopuksella punaisen ja sinisen sävyjä TH:n toppatakissa, jonka toin vajaa vuosi takaperin Washingtonin reissultamme.\nKuopuskin kokeili uutta vaihtotupsullista pipoaan. Äiti oli ostanut himppasen kasvunvaraa.\nTämä tummansininen duffeli puolestaan on täysi heräteostos Stockan kantistarjouksesta, kuopus näyttää siinä niin suloiselta.\nEsikoisen parempi takki juhliin ja muuhun on jo pari vuotta ollut tämä Ralph Laurenin duffeli. Tummansinistä villakangasta sekin, ensimmäisenä vuonna tosi reilu ja nyt luultavasti viimeistä talvea käytössä ennen säilömistä kuopukselle.\nLöytyy meiltä farkkutakitkin, mutta ne ovat ehdottomasti vähiten käytetyt kaikista. Esikoisen takki on Gapin ja hankittu käytettynä. Kuopuksen takki puolestaan on esikoisen vanha.\nPojilla on nyt meneillään olevaan kauteen siis Ticketin vaatteet päiväkotiin ja ulkoiluun, mutta muihin menoihin tarvitaan tietysti muita takkeja. Tämä villakankainen takki kyynärpaikkoineen on aikanaan Zarasta esikoiselle ostettu ja nyt sopiva kuopukselle.\nEsikoinen puolestaan käyttää RL:n tikkitakkia, jonka kanssa voi laittaa esimerkiksi Timberlandin beigen pipon ja uuden ison pojan trikoisen kaulaliinan Pomp de Luxilta.\nJa sitten on tämä ehdoton lempilapseni, viime keväinen Mini Rodinin keltainen takki sekä nallepipo. Jos kuopukselta kysytään, hän valitsee aina tämän. Ja yhdistelmä on kuin nenä päähän eloisalle lapselle.\nOma murheenkryynini löytyy osastolta talvikengät, joista en millään haluaisi maksaa täyttä hintaa, mutta joita en myöskään osaa ostaa ennakkoon odottamaan. Brandosin nettikaupan mid season sale tuli täydelliseen saumaan ja klikkasin molemmille pojille kotiin sovitettavaksi kenkiä. Ostan yhdet laadukkaat nahkasaappaat villavuorella ja niillä mennään niin päiväkodissa kuin muissakin menoissa. Tämä taktiikka on osoittautunut toimivaksi ja tällä kertaa tulossa on mustat saappaat merkilta Petit by Sofie Schoor.\nMerkki on meille ennestään tuntematon, joten varmuuden vuoksi klikkasin kotiin kaksi kokoa molemmille, niistä valitaan sitten sopivampi. Välikauteen molemmilla on sitten välikausikengät, kuopuksella siistit nahkaiset goretexit ja esikoisella enemmän sellaiset välikausikengän näköiset. Lue=ei kovin kauniit. Niitä käytetään päiväkodissa nyt, kun tennareilla ei ole pariin päivään enää tuntunut tarkenevan.\nAi niin, onhan noilla sitten nuo PO.Pin windfleecetkin...\nHuomaatte varmaan, että takit ovat allekirjoittaneen heikkous. Neulepaitojen ja -takkien ohella. ;)\nLähettänyt Rouva Eriksson klo 14.30\nTunnisteet: Garderobi, Ipanat, Lastenvaatteet, Mini Rodini, PO.P, Pomp de Lux, Ralph Lauren, Ticket Outdoor


Ansaitse | Jyväskylä.fi\nBusiness Jyväskylä tarjoaa yrityksille sijoittumis-, neuvonta-, kansainvälistymis- ja liiketoiminnan laajentamispalveluita. Lisäksi tarjoamme apua yrityksille tontti- ja maankäyttöasioissa.\nHippoksen ekosysteemityö ja liiketoiminnan kehitys,\nNina Rautiainen, projektipäällikkö, p. 050 413 7028, nina.rautiainen[at]jyvaskyla.fi\nTapahtumakaupunki Jyväskylä opastaa ja neuvoo tapahtuman järjestämiseen Jyväskylässä, lupiin, paikkavarauksiin ja -vuokriin, tekniikkaan yms.\nJyväskylän seudun verkosto matkailuyrittäjille sekä neuvonta matkailijoille ja matkanjärjestäjille.\nParhaat edellytykset hyvinvointiliiketoiminnalle\nKun haluat löytää Suomen parhaat edellytykset liiketoiminnalle urheilun, liikunnan ja terveyden edistämisen parista, Jyväskylä on osoitteesi. Tittelinsä arvoisesti liikuntapääkaupunki pärjää myös liikunta- ja hyvinvointialan bisneksessä. Firstbeat, Smartum, Kova Esports, Toyotan WRC-talli, Nova. Menestymistä tukee alan keskeisimmät suomalaiset tutkimusorganisaatiot sekä akateemiset koulutusohjelmat, jotka löytyvät samasta kaupungista. Ja tietenkin Hippos, Pohjoismaiden merkittävin liikunnan, urheilun ja huippu-urheilun, terveyden edistämisen sekä hyvinvoinnin ja tapahtumien keskus. Hippos-verkosto (Hhub.fi) on myös yhteisö, joka sparraa ja vauhdittaa yritysten liiketoimintaa ja uusien innovaatioiden syntymistä.\nJyväskylässä on myös vankka osaaminen liikunta- ja urheilutapahtumien järjestämiseen. Paikallinen osaaminen, ainutlaatuinen verkosto sekä keskeinen sijainti mahdollistaa laadukkaiden liikunta- ja urheilutapahtumien järjestämisen niin paikallisella, valtakunnallisella kuin kansanväliselläkin tasolla. Tapahtumajärjestäjälle löytyy asiantuntija-apua Tapahtumakaupunki Jyväskylän organisaatiosta.


FST: BORRELIOOSI ON IKÄVÄ JA HANKALASTI MÄÄRITETTÄVÄ SAIRAUS - SUOMEN LYME BORRELIOOSI ry\nFST: BORRELIOOSI ON IKÄVÄ JA HANKALASTI MÄÄRITETTÄVÄ SAIRAUS\nViesti Kirjoittaja Tiina » Ke Heinä 13, 2011 08:49\nBorrelioosi on ikävä ja hankalasti määritettävä sairaus.\nFST5: NÄRBILD 12.6.2011 klo 19.55\nAR - Anna Ruda, tuottaja, Yle\nCW - Carmela Walder, toimittaja, Yle\nID - Ira Donner, borrelioosiin sairastunut\nLH - Lena Hulden, maataloustieteen dosentti, Helsingin yliopisto\nAJ - Asko Järvinen, infektiolääkäri, Helsingin yliopistollinen keskussairaala\nAR: ... Aloitamme yhdestä kesän suuresta riesasta, punkeista. Ne ovat epämiellyttäviä ja voivat levittää sairauksia, muun muassa borrelioosia. Borrelioosin saaneet voivat kärsiä pahoista neurologisista ongelmista. Carmela on tavannut yhden sairastuneen.\nCW: Täällä talonsa edustan ruohikossa Ira Donneria puraisi punkki ja hän sai borrelioosin viime vuonna.\nID: Se muutti elämäni. Sairastuin kunnolla. Onneksi todettiin aika pian, että kyse oli borrelioosista, eikä tarvinnut odottaa hoitoa pitkään. Sain pureman, vai miksi sitä sanoisi, toukokuun alussa, ja se kesä ja loppuvuosi meni hoidossa ja jälkihoidossa. Enkä ole täysin toipunut vieläkään. Silti minulle ei käynyt oikein pahasti. Olin ihan puhki ja voimaton. Oli lihaskipuja. Borrelioosi oli sentyyppinen.\nCW: Punkki on pieni eläin, jota on vaikea havaita.\nLH: Punkkeja on paljon enemmän kuin 30 - 40 vuotta sitten. Se johtuu siitä, että kauriiden ja peurojen määrä on lisääntynyt.\nCW: Miksi punkki kantaa borreliabakteeria?\nLH: Ja muitakin. Useimmat punkit saavat tartunnan ensimmäisessä toukkavaiheessa. Ne saavat sen imiessään jyrsijöiden verta.\nCW: Millaisena pidät borreliabakteerin aiheuttamaa sairautta?\nLH: Se on vakava sairaus, joka lisääntyy. Arviolta tapauksia on 400 - 500 vuodessa. Se on vakava asia maamme väestössä.\nCW: Miten vakavasti otat ne?\nLH: En ole saanut puremaa, siksi että olen ehkä hysteerinen, vaikka liikun paljon luonnossa. Käytän kumisaappaita ja pitkiä housuja.\nCW: Borrelioosi on vaikea todeta koska oireet vaihtelevat.\nID: On vaikea päätellä toisen oireista, että itselläkin on borrelioosi, koska oireet ovat niin erilaisia.\nCW: Joillakin on hoitamaton bakteeri, ja he voivat huonosti. Oletko kuullut siitä?\nID: Kun on puhunut ihmisten kanssa, ja he ovat kysyneet vointia, niin olen kertonut. Ja silloin kuulee kohtalotovereista. Täällä Tammisaaressa on muutama tapaus tai ainakin yksi hyvin pahasti sairastunut. Hän istuu pyörätuolissa. Tapausta epäillään hoitamattomaksi borreliaksi.\nCW: Ira sai hyvää hoitoa oman aktiivisuutensa ansiosta, koska korosti huonoa oloaan ja hänellä oli suhteita.\nID: Minulla on onneksi suhteita lääkärikuntaan. Ystäväni on lääkäri ja sairastanut itse borrelioosin. Hän auttoi minua pääsemään nopeasti sairaalaan.\nCW: Terveyskeskuslääkärit eivät halunneet antaa haastattelua, koska tietävät liian vähän borrelioosista. Asiantuntija luottaa kollegoihinsa.\nAJ: Lääkärit tietävät borrelioosista aika paljon. Siitä puhutaan. Potilaat kyselevät siitä. Ongelma on, että potilas ei ole havainnut puremaa ja oireet ilmenevät lievinä. Borrelioosia ei huomata ajatella yhtenä vaihtoehtona.\nCW: Mitä virheitä terveyskeskuslääkärit tekevät?\nAJ: Ei voi puhua virheestä, vaan ei heti huomata tätä vaihtoehtoa. Useimmiten, jos nyt haluaa puhua virheestä, virhe on se, että halutaan varmistua borrelioosista ja odotetaan vasta-aineiden näkymistä veressä. Hoitoon pitäisi ryhtyä aikaisemmin.\nCW: Miten potilas voi toimia?\nAJ: Jos saa punkin, pitää muistaa, että vain osa kantaa bakteeria. Kun on saanut itseensä punkin, ja tulee ihoreaktiona leviävä punoitus puremakohtaan tai tulee lievää flunssaa muistuttavia oireita, pitäisi harkita borrelioosia ja kertoa lääkärille.\nCW: Infektiolääkäri pitää matalaa profiilia, etteivät ihmiset hermostu. Ira Donnerilla on vaara saada borrelioosi uudelleen, mutta hänkin on asiallisella linjalla.\nID: Kuljen tällä nurmikolla, jolta pureman sain, paljain jaloin ja shortseissa, mutta tarkastan itseni iltaisin. Jos tunnen jonkin ryömivän, niin kuin kesällä usein tuntee, niin tarkastan kyllä asian heti ja olen valpas. Ei se silti minua häiritse. Liikun täällä kuten ennenkin. Reagoin vain, jos jokin ryömii iholla.\nAR: Toinen punkin levittämä sairaus on TBE. Koska se on viruksen aiheuttama, ainoa suojautumiskeino on rokotus.


Lukimo Lumo: elokuuta 2015\nSivustakatsoja on kolmas Moravian kirja, jonka olen lukenut ja alan olla sitä mieltä, että olen löytänyt yhden uuden suosikkikirjailijan. Kirjojen teemat ovat aika arkipäiväisiä, mutta silti jotenkin niin kompleksisia ja utopistisia, että kosketuspinta arkitodellisuuden kanssa ei ole kovin kummoinen. Välillä voisi kuvitella saippuaoopperoiden käsikirjoittajien salaa ammentaneen Moravian teksteistä kimurantteja kuvioita hahmojensa arkeen.\nTämäkin kirja on erotiikalla maustettua satiiria kahden professorin elämästä, isän ja pojan. Poika aattellisten ja periaatteellisten syiden ajamana on päätynyt asumaan isänsä peräkamarissa ja tämä kuvio ajaa pojan avioliiton pisteeseen, jossa vaimo nostaa kytkintä.\nHiljalleen pojalle valkenee vaimon poismuuton syyt ja kilpakosijan paljastuessa poika joutuu pohtimaan uudestaan arvojaan sekä ihmissuhteitaan. Vaikka kirja päällisin puolin on keveää kesäluettavaa sivumerkityksissä putkahtelevat esiin seksuaalisten suuntausten moraaliset kysymykset. Moravialla tuntuu olevan kirjoissaan aina jokin eroottinen teema ja tässä kirjassa se on tirkistely sekä naisten välinen rakkaus. Myös tietynlaista oidipaalista suhdetta pohditaan isän ja pojan sekä miniän välisissä suhteissa.\nPidän Moravian teoksista, koska ne ovat vakavia pohjavireeltään ja niissä on aina jokin punainen lanka johtamassa syvällisiinkin pohdintoihin, mutta samalla kaikki on sävytetty huumorilla ja jopa pienellä jännityksellä. On ihanaa lukea tarttuvaa ja kuvailevaa kirjallisuutta, jossa sanavalinnat on tehty miellyttävän kirjaviksi, mutta ei silti monimutkaisen yliampuviksi.\nKirjasta löytyy ajatuksia myös seuraavista blogeista:\nKirja-aitta ja Oksan hyllyltä\nLähettänyt Skye Walker klo 21.57 Ei kommentteja:\nTunnisteet: Alberto Moravia, Keltainen kirjasto, Tammi\nSaul Bellow - Varkaus\nVarkaus on pienoisromaani, joka sisältää suuren tarinan. Bellow ei kuulu lempikirjailijoihini, hän kertoo makuuni liian vinksahtanein sanakääntein, enkä aina oikein pysy kärryillä siitä, mitä kirjailija tahtoi oikeastaan sanoa. Tätä kirjaa vaivasi sama ongelma. Joudut palaamaan kerta toisensa jälkeen useamman lauseen taakse päin, jotta oivallat mistä oikein oli kyse.\nKirja oli pullollaan symbolisia kuvauksia, piilomerkityksiä ja ikääntymisen ja statuksen pohdintaa. Kertomus aikuisesta naisesta, joka sormuksen varjolla roikkuu kiinni vuosien takaisessa elämässä ja ihmisessä elättäen kai salaa edelleenkin toivetta siitä, että ehkä joku päivä kaikki on toisin ja prinsessa saa prinssin. Kuten kaikilla ihmissuhteilla myös tällä suhteella oli oma elinkaarensa. Tämä suhde ei johtanut avioliittoon vaan se päätyi johonkin muuhun olomuotoon, ystävyyteen. Joskus elämässään ihminen löytää sen vastinkappaleensa ja joutuu jopa miettimään ottaako sen ihmisen kanssa parisuhde nimisen riskin vai vaaliako ystävyyttä, jolloin todennäköisyys tuon ihmisen menettämiseen on pienempi.\nEntä kuinka parisuhteet sitten kestävät tämmöisen ystävyyden, jolla on sekä symbolista että tunteellista arvoa jopa sitä käsillä olevaa parisuhdetta enemmän? Tässä kirjassa sormus oli tämän kiperän pulman aineellinen olomuoto. Vaalimalla sormusta, nainen vaali myös rakkautta ihmiseen ja piti yllä ääneen sanomatonta toivetta.\nTarinassa sävähteli ikääntyvän naisen keveä kateus nuorempia naisia kohtaan, joskin hän verhosi sen hienovaraiseen äidilliseen huolehtimiseen ja välittämiseen. Myös varallisuuden tuoma etääntyminen "tavallisen" ihmisen elämästä luo sekä asenteellisia että näkemyksellisiä ongelmia päähenkilön elämässä. Vaikka kirja oli vain 180 sivuinen, tuntui kuin olisi lukenut 300 sivuisen teoksen. Raskasta luettavaa omalla tavallaan. Johtuneeko tämä sitten koukeroisesta suomennoksesta vai oliko alkuperäisteoskin yhtä kulmikasta luettavaa, en tiedä..?\nLähettänyt Skye Walker klo 15.15 Ei kommentteja:\nTunnisteet: Keltainen kirjasto, Nobel kirjailija, Saul Bellow, Tammi\nArturo Pérez-Reverte - Flaamilainen taulu\nKirjailijan toimittajatausta nousee jälleen kerran selkeästi esiin heti kirjan alkumetreiltä lähtien. Olen lukenut Pérez-Reverten tuotannosta aiemmin Yhdeksäs portti sekä Merikartta teokset ja sama, laadukas, informatiivinen sekä viihteellinen kombinaatio kirjoittamisessa jatkui myös Flaamilaisessa taulussa. Tällä kertaa kirjailija tutustuttaa lukijansa sekä taidehistorian, taidekaupan että shakin ihmeelliseen maailmaan.\nKirjailija kuvaa henkilöhahmot kirjassaan jälleen toimittajan elkein pikkutarkasti ja painokkaasti. Tuntuu kuin tutustuisi uusiin, oikeisiin ihmisiin kirjan edetessä. Niin tarkoin, ja syventäen sivu sivulta, hahmojaan kirjailija esittelee. Tällä kertaa vastakkain olivat niin sanotut arkkihahmot, hyvikset ja pahikset, tavikset ja taiteen ystävät.\nPidin kirjasta, se oli mielenkiintoinen ja mukavan jännittävä. Rikoksen tekijää saattoi arvuutella melkein alusta saakka, mutta jännitys pysyi yllä aivan loppuun saakka. Enkä onnistunut mysteeriä ratkaisemaan, ennen kuin ratkaisu minulle tarjottimella tarjoiltiin. Se oli varmasti tarkoituskin ja into lukemiseen pysyi yllä juuri sen takia. Mikään ei ole tylsempää, kuin jännityskirja, jonka mysteeri ratkeaa kirjan puolessa välissä ja kirjailija käyttää vielä seuraavat parisataa sivua selitelläkseen monimutkaisia kuvioita juonen ja rikoksen takana. Ne selittelyt pilaavat suurimman osan aikaa hyvän tarinan. Tätä kirjaa ei moisesta voi todellakaan moittia.\nLähettänyt Skye Walker klo 15.00 Ei kommentteja:\nTunnisteet: Arturo Pérez-Reverte, Like\nAnne Enright - Unohdettu valssi\nMitä tapahtuu ihmiselle, kun hän hylkää niin sanotun tavanomaisen onnen: avioliiton, asuntolainan ja unelmalomat? Kun joku vääntää mutkat suoriksi ja selittää mustankin valkoiseksi. Rakkaus saa ihmisen valitsemaan sellaisia asioita, jotka satuttavat yksilöä itseään sekä ympärillä olevia lajitovereita. Silti ihminen valitsee juuri niin.\nEnright on kirjoittanut vähäeleisen ja tyylikkään, mutta silti paljon puhuvan ja jopa lyyrisen teoksen parisuhteesta, perheestä, syrjähypystä ja valinnan mahdollisuudesta, tai oikeastaan pakosta. Hän kertoo vanhempien suhteesta lapseen, toisiinsa ja tarpeeseen olla vielä vähän enemmän, kuin mitä puolisolleen on, jotta ei olisi pelkkä vanhempi, vaan myös yksilö.\nLuin vast' ikään Paulo Coelhon Uskottomuus kirjan ja olin yllättynyt kuinka samantyyppisiä kirjat olivat. Välillä tarinat tuntuivat punoutuvan yhteen enkä enää muistanut oltiinko kirjassa Dublinin kaduilla vai Sveitsin alppimaisemissa. Jopa henkilöhahmot olivat niin samanhenkisiä, että ne tuntuivat sekoittuvan. Tosin Enrightin hahmot ovat synkempiä, kompleksisempia ja ehkä jopa arkisempia, helpommin samastuttavia.\nJollain tasolla pidin kirjasta. Se kuvasi hienosti sitä tunnetta, kun jännitys ja leimahtava rakkaus saa tekemään hullutuksia ja ottamaan riskejä. Kaikki tai ei mitään. Kirja sanoitti myös hienosti sen tunteen, kun tajuaa että elämä menee ja asioiden on muututtava, jos haluaa elämästään nauttia ja tämän hetkinen asiaintila ei suo sitä nautintoa. Ratkaisu muutoksen suuntaan ei aina ole helppo eivätkä kaikki sitä uskalla tehdä. On helpompaa tyytyä tuttuun, vaikkei siitä mitään suurta tyydytystä saisikaan.\nLähettänyt Skye Walker klo 22.35 Ei kommentteja:\nTunnisteet: Anne Enright, Otavan kirjasto\nPhilippe Claudel - Harmaat sielut\nJoskus takakansi antaa ymmärtää enemmän, kuin mitä kansien välissä on. Claudel on voittanut kirjallaan Prix Renaudot palkinnon vuonna 2003. Eipä ole aina lahjahevosta suuhun katsominen. Kirja oli kyllä kirjoitettu taiten ja lyyristähän teksti oli, mutta jotenkin kokemus oli hyvin repaleinen. Ehdin lukea yli kolmanneksen kirjasta, ennen kuin oivalsin esimerkiksi kertojan olevan poliisi.\nHenkilöitä tuli ja meni, moni heistä kuoli ja kuoleman kuvaaminen olikin saanut erityistä huomiota. Kaikki oli kiedottu harmaaseen kuoleman mukanaan tuomaan utuun ja murhamysteerin ratkeaminen venytettiin onnistuneesti viimeiselle sivulle. Silti kirjan tarinasta kokonaisuutena ei oikein tullut selkeää kuvaa.\nSe positiivinen, minkä kirjasta löysin, oli kauniit ja brutaalilla tavalla runolliset lauselmat kuolemasta. Mitä se on, kun se kuolema sipaisee sinua poskesta antamatta lopullista iskua ja jäätävää suudelmaa. Olet vain sivusta katsoja. Matkustaja junassa, jossa ei kuljettajaa ole.\nEnsimmäinen maailmansota jyllää ja sodan varjo kansalaisten yllä on kuvattu elävästi ja varmasti varsin realistisesti. Onnistuin jotenkin samastumaan kirjan hahmoista suuressa linnassa asuvaan yksinäiseen syyttäjään, joka oli jäänyt jotenkin kiinni edesmenneen vaimonsa sydämeen jättämään suruun. En tiedä oliko tämä oivallista luettavaa tuoreelle leskelle...\nLähettänyt Skye Walker klo 13.46 Ei kommentteja:\nTunnisteet: Otavan kirjasto, Philippe Claudel\nDavid Walliams - Poika ja mekko\nKäyn harvoin kirjastossa. Tyttären kanssa käytiin etsimässä jotain kepeää iltalukemista ja hyllyn päällä törötti yksin tämä kirja, vailla lukijaa. Olen koko aikuisikäni tykännyt satunnaisesti lukea nuorten kirjoja, niissä vain on sitä jotain. Kaiken lisäksi kirjan on kirjoittanut yksi lempikoomikoistani. En edes odottanut kirjan kansien välistä löytyvän Pikku Britannia-huumoria, mutta sitä tavallaan kuitenkin löytyi.\nKirja kertoo pojasta, joka tulee ostaneeksi hetken mielijohteesta jalkapallolehden sijasta muotilehden. Muutaman kommelluksen kautta poika löytää itsensä tytöksi pynttäytyneenä lähikioskilta. Kirjassa käsitellään identiteetin muovautumista ja hyväksyntää lapsen ja nuorten maailmaan sopivan konkreettisilla tavoilla. Tosin itse taisin olla aika aikuinen lukiessani kirjaa, sillä odotin koko ajan josko tulisi kiusaamista tai muutta kieroilua. Walliams ottaa kirjassa esille myös sen, kuinka kiperiä paikkoja perheille erot ja vanhemman menettäminen ovat. Kuinka perheen dynamiikka voi muuttua merkitsevän paljon toisen vanhemman poistuessa näyttämöltä.\nKuten jo edellä mainitsin, kirjassa pilkahtaa hitunen komediasarja Pikku Britannian huumoria, sillä loppupeleissä kaikki pukeutuvat mekkoihin ja elämä hymyilee jälleen. Kirja sai minut toivomaan, että sallisimme enemmän erilaisuutta ja antaisimme pienillemme mahdollisuuden ilmaista itseään vetämällä mekon päälleen tai leikkaamalla hiukset tavanomaisesta poiketen. Vaikka kirja ei sinällään mielestäni ollut mitenkään hirmuisen hauska, tai edes sillä tavalla hyvä, että sen olisi hykerrellen ahminut kitusiinsa, oli se kuitenkin puhutteleva. Siitä iso plussa!\nLähettänyt Skye Walker klo 12.00 Ei kommentteja:\nTunnisteet: David Walliams, nuorten kirjallisuus, Tammi\nCoelho, tuo rakkauden pohdiskelija ja syvien tuntojen sanoittaja on iskenyt tiskiin kaiken sen ajatusten kimaran, mitä itse olen avioliittoni aikana käynyt läpi. Ehdin pohtia mihin aikoinaan rakastuin, miten nyt rakastan, puuttuuko elämästäni nykyään jännitys, osaanko arvostaa riittävästi sitä mitä minulla on ja jos olisin jotenkin toisin olisiko se sen parempaa? Näitä teemoja myös kirjan naispäähenkilö kantaa sisimmässään.\nLöysin kirjasta uuden näkökulman uupumiseen ja masennukseen. Jos osa siitä kaikesta johtuukin siitä, että elämä urautuu ja joku alkukantainen sisällämme kaipaa pientä jännitystä, jota elämä ei juuri sillä hetkellä tarjoa. Ihmiset kuvittavat arkensa paljon jännitävämmäksi, seksikkäämmäksi ja intohimoisemmaksi, kuin mitä se oikeasti onkaan. Miksi myöntää miehen olevan tylsimys joka on unohtanut romanttiset eleet ja jännittävien yllätysten tarjoamisen? Miksi myöntää, ettei tutuksi käynyt mies enää sytytä, niin kuin naimisiin mennessä.\nTämä kaikkihan on tuttua pitkissä parisuhteissa ja avioliitoissa. Kuka sitten sen jännityksen ja viehätyksen hakee ulkopuolisista suhteista, kuka sietää laskusuhdanteen ja odottaa uutta kipinää syttyväksi. Kirjan pääteema lienee kai kuitenkin elämän sietäminen ja rakkauden ja parisuhteen eteen nähtävä työ. Ei mikään suhde kunnossa pysy, jollei sitä välillä huolla ja puhu suutaan puhtaaksi.\nPidin kirjasta, joskin jälleen kerran pitkälliset pohdinnat tunteista saivat tarinan hieman jämähtämään ajatuksenkin harhailemaan. Ihmissuhteiden koukeroista Coelho osaa kuitenkin mielestäni kirjoittaa kauniisti ja rehellisesti. Joskus jopa kuvittelen kirjailijan olevan nainen. Sen verran monisanaisesti hän ilmiöitä sanoittaa.\nLähettänyt Skye Walker klo 18.54 Ei kommentteja:\nTunnisteet: Bazar, Paulo Coelho\nEn ole pitkään aikaan lukenut yhtä moniulotteista ja riemullisen kirjavaa kirjaa. Middlesex on niellyt kolmen sukupolven tarinan, kulttuuriantropologisen katsauksen maahanmuuton näkökulmasta sekä seksuaalivähemmistöjen näkökulmasta, palasen genetiikkaa sekä rippusen sukulaisten ja rakastavaisten keskistä rakkautta sekä yksilön yksinäisyyttä.\nKirja kuljettaa lukijansa läpi ensimmäisen maailmansodan jälkimaininkien pienestä kreikkalaisesta kylästä aina Detroitiin ja nykyaikaisen teollistumisen kultaiseen aikaan. Kertojana tarinassa on yksilö, josta tuli erityinen yksilö olosuhteiden ja genetiikan sattumusten summana. Hän sanoittaa isovanhempiensa matkan vanhalta mantereelta uudelle, perheensä synkeimmät luurangot kaapista sekä oman haavoittuvuutensa kahden identiteetin välimaastossa.\nEugenidesin kerronta on soljuvaa, kuvaavaa ja ihanan letkeää. Kirja tarjoaa lukemista erilaisille lukijoille. Olen lukenut kirjan aiemminkin ehkä noin kymmenen vuotta sitten ja silloin päälimmäisenä jäi mieleen sukupuolisuuden kokeminen, seksuaalisuus ja erilaisuuden asettamat ennakkoluulot kanssaeläjissä. Nyt näin sen laajemman kokonaisuuden, jonka Eugenides on koonnut kirjaan. Tarina pakosta menestyä, jos meinaa kannuksensa ja oikeutensa uudessa kotimaassa ansaita on koskettava ja täynnä dramatiikkaa. Myös syyllisyyden elämän ylle nostama harso on sangen raskas kantaa ja se saa elämän liekin lepattelemaan epävakaana karkottaen nautinnosta sen korkeimman huipun.\nLähettänyt Skye Walker klo 16.55 Ei kommentteja:\nTunnisteet: Jeffrey Eugenides, Otavan kirjasto, Suomi-bongaukset


Google Drivessa bugi - lukitsi käyttäjien tiedostoja vedoten käyttöehtojen vastaisuuteen\nGoogle lukitsi käyttäjien Drive-tiedostoja - vetosi käyttöehtojen vastaisuuteen\n02.11.2017 klo 16:00\nVika on saatu korjattua, mutta kyseessä on hyvä esimerkki pilvipalveluiden nurjasta puolesta.\nBugi eväsi pääsyn käyttäjien tiedostoihin. JANIKO KEMPPI\nGoogle ei päästänyt eilen osaa käyttäjistään näiden omiin asiakirjoihin, vaan väitti, että niiden sisältö on käyttäjäehtojen vastaista.\nGoogle toimitti Motherboardille selvityksen asiasta. Sen mukaan kyseessä oli bugi, joka on nyt saatu korjatuksi. Suljettujen dokumenttien pitäisi olla Googlen mukaan taas käytettävissä.\nGoogle skaalaa koneistetusti läpi kaikki tiedostot, joita käyttäjät lataavat Google Driveen. Tiedostot löytyvät näin helposti, mutta samalla Google saa tiedon niiden sisällöstä. Tämän avulla Google pystyy kohdentamaan mainontaa käyttäjille.\nVarmuuskopioinnin tärkeyttä korostetaan jatkuvasti - tärkeistä tiedostoista ei kannata säilyttää vain yhtä kopiota. Pilvipalvelut ovat usein varmempi valinta kuin esimerkiksi tietokoneen kovalevy, joka voi hajota, jolloin tiedostot menetetään.\nKyseisen tapauksen perusteella pilvipalvelutkaan eivät ole aina täysin luotettavia. Google kuitenkin pahoittelee lausunnossaan tapahtunutta ja takaa, että kyseessä on ensimmäinen ja viimeinen kerta, kun näin pääsee tapahtumaan.